চ্যানেল আই সেরাকণ্ঠের সর্বশেষ প্রতিযোগিতার (২০১৭) চ্যাম্পিয়ন ঐশী প্রতিযোগিতামূলক রিয়েলিটি শো চ্যানেল আই সেরাকণ্ঠের সর্বশেষ প্রতিযোগিতার (২০১৭) চ্যাম্পিয়ন ঐশী। প্রতিযোগিতা শেষ হয়ে গেল প্রায় এক বছর আগে। অন্যের গান গেয়ে নিজের মেধা এবং কণ্ঠের পরিচয় দিলেও এখনও পর্যন্ত এ শিল্পীর কণ্ঠে ওঠেনি কোনো মৌলিক গান। অন্যের গান গেয়েই এখনও তাকে পথ চলতে হচ্ছে। এর মধ্যে বাসুদেবের সঙ্গীতায়োজনে দুটি রবীন্দ্রসঙ্গীতে কণ্ঠ দিয়েছেন। গানগুলো সঙ্গীতাঙ্গনের যারাই শুনছেন তারা ঐশীর কণ্ঠের প্রশংসাও করছেন। কিন্তু সবকিছু ওই প্রশংসার মধ্যেই সীমাবদ্ধ। তাকে নিয়ে কাজ করার ব্যাপারে এখনও কোনো আগ্রহ দেখা যায়নি কারও মধ্যে। শুধু অডিও নয়, চ্যাম্পিয়ন হওয়ার পর এক বছরেও তাকে কোনো প্লে-ব্যাকেও পাওয়া যায়নি। যদিও এ নিয়ে কোনো দুঃখ নেই ঐশীর। তিনি বলেন, ‘সময়তো আর চলে যাচ্ছে না। একটু ধীরে ধীরেই হোক না সবকিছু। কারণ সঙ্গীতে ভালো কিছু করতে হলে তাড়াহুড়ার কিছু নেই। আমার স্বপ্ন একটাই, খুব ভালো একজন সঙ্গীতশিল্পী হতে চাই।’